Feladat a Szitakötő c. folyóirat 2016/4 (téli) számához

A feladat a 16-17. o. található A sánta isten remeke c. olvasmányhoz kapcsolódik. Felhasználható 5. évfolyamon történelem tanítása során.

Neve: Harci kártya

Szükséges eszközök: Résztvevőnként 2 db kártyalap méretű üres lap.

A feladat leírása: A tanulók alakítsanak 4-5 fős csoportokat, lényeg az egyenlő létszám. Mindenkinek adjunk 2-2 üres kártyát. A csapat tagjai készítsenek az egyik kártyájukra egy a görögök által használt támadó fegyvert, rajzolják le, és írják rá a főbb jellemzőit, ugyanígy egy védelemre szolgáló vértet, pajzsot, sisakot a másik kártyájukra. (Figyeljenek oda, hogy csoportonként ne mindenki ugyanazt válassza, persze lehet egyforma is. Akár a feladat vezetője is megadhatja a választható fegyvereket.) A megadott jellemzők legyenek az anyaga, mérete, súlya és egy szám 1-10-ig, ami szerintük reálisan jellemzi annak támadó, ill. védelmi értékét. A feladat vezetője ellenőrizheti a megadott értékek pontosságát, azt, ha soknak vagy kevésnek tartja, bocsássa vitára.

A harc: Ha kész vannak a kártyák, a csoportok összemérhetik erejüket egy másik csapattal. Egyszerre egy-egy csapatag küzd, a kezdő játékos választja ki az ellenfelét. Az a játékos győz, akinek magasabb a támadóértéke, ez a fegyvere és a vértje pontszámából adódik össze. Az a csapat nyeri a kört, akinek a játékosai „életben maradnak”. Egy új körben mindenki újra részt vehet a csatában. Fontos a figyelem és a taktika, hiszen olyan ellenfelet lehet választani, aki már szerepelt, és le tudja győzni.

Készítette: Ferenczi Roland

Cecei Általános Iskola